Agnete Bjerre

Agnete Krustrup Bjerre (født 11. juni 1924 i Guldager, Vrejlev Sogn, i Vendsyssel, død 16. november 2020 i Humlebæk) var en dansk maler. Forældrene var gårdejer Bertel Madsen Bjerre og havebrugskandidat Ane Kirstine Larsen Krustrup. I 1953 giftede Agnete Bjerre sig med maleren Frede Christoffersen (1919-1987).

Uddannelse 
1945: Oplæg til Kunstakademiet hos maleren Svend Engelund

Fra 1945: Det Kongelige danske Kunstakademi hos maleren Vilhelm Lundstrøm.

Kunstnerisk virke 
Agnete Bjerre voksede op på en gård i Vendsyssel, i et miljø uden tilknytning til billedkunst. Hun havde som barn tegnet og malet og fik støtte af faderen i at fortsætte med at udvikle sine evner. I starten af 1945 modtog hun undervisning hos maleren Svend Engelund i Vrå som forberedelse til Kunstakademiet.

Hun fortalte om tiden: "Jeg var kun 17 år og jeg var med mine forældre til efterårsmøde på højskolen. Vi gik ind for at se Engelunds udstilling i samlingsstuen. Det var noget, jeg var interesseret i. Jeg var ellers træt af at deltage i disse møder, som mine forældre indlagde mig til. Men lige så lang tid, jeg kan huske, havde jeg et ønske om at se kunst. Kunst som jeg kunne tro på var ægte. Det hænger sammen med, at der i min fars familie fra Vestjylland var to malere, Niels Bjerre og Kresten Bjerre. Det havde jeg dog kun hørt om. Men det gav mig en idé om at opleve noget, der kunne give mig noget, som var i min interesse, og det var noget med farve og billeder og fantasi.
Det ønske fik jeg i sandhed rigt bekræftet, da jeg blev elev af Svend Engelund som 18-årig og blev indført i det, der blev min ledetråd. Det står endegyldigt for mig endnu i hele mit virke som maler, og ingen kan rokke mig på nye baner - der er så rigeligt i det jeg har tumlet med."

I oktober 1945 blev hun optaget på Kunstakademiet og gik hos professor Vilhelm Lundstrøm.

Agnete Bjerre var gennem hele sit liv mest optaget af mennesket som motiv og arbejdet med figurmaleri. I særlig grad skildrede hun og malede portrætter af kvinder. Om dette forhold sagde hun i et interview: "Det er mennesker i al almindelighed, jeg maler... Det er mennesker, som er kommet ind i min bevidsthed, bare simpelthen mennesker... Mærkværdigvis er det næsten kun kvinder, men det er fordi jeg har nemmest ved at sætte mig ind i kvinders væsen. Jeg prøver at male mennesker, tanker, man har gjort sig i forbindelse med et menneske, frem for alt udtrykt i farver. Det er farven, der er mit vigtigste udtryksmiddel. Jeg har næsten altid stået direkte over for modellen, men jeg vil ikke bare male et almindeligt portræt. Det er altid baseret på en slags oplevelse af mennesker."

Det er et meget righoldigt værk, Agnete Bjerre stod bag. Portrætterne og menneskeskildringerne, tit af "de fortrykte, som livet har handlet hårdt med, de ensomme, de bøjede, de syge - det er de interessante", som Frede Christoffersen beskrev hendes modeller i kataloget til udstillingen "De tre Bjerre", 1982, kurateret af museumsinspektør Hanne Pedersen, på Hjørring Kunstmuseum, det nuværende Vendsyssel Kunstmuseum. De meget enkle og mørke fremstillinger i de tidlige værker blev afløst af mere ekspressive billeder, med lette penselstrøg og lysere, mere laserende farver.

Landskabsmaleri beskæftede Agnete Bjerre sig også med, omend i langt mindre målestok. Et eksempel herpå er fra 1978, maleriet fra Mårup Kirke i Vestvendsyssel. Her skildres de vindblæste træer på den gamle, grønt tilvoksede kirkegård på kanten af klinten, med enkelte gravsten placeret som tilfældigt, under en lysende himmel.

Udstillinger 
 1947, 1949, 1951-52, 1957: Kunstnernes Efterårsudstilling
 Fra 1946: Vrå Udstillingen
 1950, 1955: Ung Dansk Kunst, Den Frie Udstillingsbygning
 1952-53: Vandreudstilling af Fællesrådet for danske Kunstforeninger uden for København
 1953: Majudstillingen
 1960,1981: Å-Udstillingen
 1962-1989: Kammeraterne
 1980: Clausens Kunsthandel
 1983: "De tre Bjerre", Hjørring Kunstmuseum
 1985-86: "Børn og unge i dansk kunst", Hjørring Kunstmuseum
 Fra 1989: Den Frie Udstilling

Separatudstillinger 
 1961 Clausens Kunsthandel
 1964 og 1974: Hjørring Kunstmuseum
 1971: Galleri Gade, Aalborg
 1986: Politiken, København

Værker i offentlig eje 
 1963: Ældre kvinde (Vendsyssel Kunstmuseum)
 1963: Selvportræt i blå kjole (Vendsyssel Kunstmuseum)
 1963: Ældre dame i sort stol (Vendsyssel Kunstmuseum)
 1971: Figurbillede med børn (Sønderborg Kommune)
 1989: Landskab med gård, Mårup (Vendsyssel Kunstmuseum)
 1989: Landskab ved Mårup Kirkegård (Vendsyssel Kunstmuseum)

Udsmykninger 
 1969: Vægmaleri i Sønderskovskolen, Sønderborg (ødelagt ved brand 1975)
 1976: Tietgenskolen, Odense

Stipendier og udmærkelser 
 1950: De Bielkeske Legater
 1952, 1957, 1962: Akademiets legater
 1962: J.R. Lund
 1968: Eckersberg Medaillen
 1972: Zach. Jacobsen
 1973, 1974, 1977: Carlsons Legat
 1978: Ville Christensen
 1978: Svend Engelunds Legat
 1984: Kauffmann
 1972-1974, 1976-1978: Statens Kunstfond
 1980: Statens Kunstfonds livsvarige ydelse
 1985: Kittendorff livsvarigt legat
 1988: Agnes Schülein Westman
 1990: Ole Haslunds Legat

Referencer

Kilder 
  af Hanne Pedersen
 Anne Lie Stokbro: "To stærke kvinder - Agnete Bjerre og Anna Maria Lütken", artikel s. 8-12 i Kunstmagasinet JANUS, nr. 4. december 2008. Udgivet af Janus Bygningen, Tistrup. 
 Hanne Pedersen: "Sket og skrevet" i Vrå Udstillingen 50 år. Red. Søren Elgaard. Udgivet på Vrå Udstillingens Forlag 1992. 
 Hans Arne Hansen: "- der skal ikke være noget storagtigt over det. Vrå Udstillingen 1942-2002", s. 38-39 Agnete Bjerre. Red. Anders Engelund, Jørn Munk Nielsen og Lene Rasmussen. Udgivet af Vrå Udstillingens Venner på forlaget VVF 2002.

Eksterne henvisninger 
  af Hanne Pedersen

Kvindelige kunstnere fra Danmark
Modtagere af Eckersberg Medaillen
Malere fra Danmark
Personer i Kraks Blå Bog (afdøde)